Diari Oficial de la Generalitat Valenciana


Sumari del DOGV 9518, del 24-01-2023 (2023/588)

DECRET 2/2023, de 23 de gener, del Consell, pel qual es modifica el Decret 85/2010, de 14 de maig, del Consell, pel qual es crea la Comissió Interdepartamental per a la Coordinació, Suport i Seguiment del Procés Electoral a Les Corts.
------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/01/23/2/dof/vci/html**

### Dades del document

Número de DOGV
:   9518

Data del DOGV
:   24-01-2023

Secció del DOGV
:   I. DISPOSICIONS GENERALS

Número del document
:   2023/588


Data del document
:   23-01-2023

Organisme emissor
:   Conselleria de Justícia, Interior i Administració Pública

Tipus de document
:   Decret

Anàlisi jurídica

 Descriptors 

:   * Conselleria de Justícia, Interior i Administració Pública
    * Corts Valencianes
    * Comissió Interdepartamental Per A la Coordinació, Suport i Seguiment del Procés Electoral A Les Corts
    * reglament intern
    * legislació
    * organització electoral

DECRET 2/2023, de 23 de gener, del Consell, pel qual es modifica el Decret 85/2010, de 14 de maig, del Consell, pel qual es crea la Comissió Interdepartamental per a la Coordinació, Suport i Seguiment del Procés Electoral a Les Corts. [2023/588]  
PREÀMBUL  
  
En virtut del que es disposa en la Llei orgànica 5/1985, de 19 de juny, del Règim Electoral General, la Llei orgànica 5/1982, d'1 de juliol, d'Estatut d'Autonomia de la Comunitat Valenciana i en la Llei 1/1987, de 31 de març, Electoral Valenciana, correspon a la Generalitat donar suport al procés electoral autonòmic. Amb la finalitat d'articular-ho d'una manera eficaç i coordinada, per Decret 85/2010, de 14 de maig, del Consell es va crear la Comissió Interdepartamental per a la Coordinació, Suport i Seguiment del Procés Electoral a Les Corts.  
Finalitzada l'anterior legislatura i celebrades noves eleccions autonòmiques, per Decret 5/2019, de 16 de juny, del president de la Generalitat, es van determinar les conselleries en què s'organitza actualment l'Administració del Consell. D'altra banda, mitjançant el Decret 105/2019, de 5 de juliol, del Consell, es va establir una nova estructura orgànica bàsica de la Presidència i de les conselleries de la Generalitat. Això fa necessari adaptar a la nova situació la Comissió Interdepartamental per a la Coordinació, Suport i Seguiment del Procés Electoral a Les Corts, tant pel que fa a la composició de la comissió, com a les funcions que té encomanades.  
Aquesta comissió, de conformitat amb el que s'estableix en l'article 25 de la Llei 5/1983, de 30 de desembre, de la Generalitat, del Consell, servirà com a instrument de col·laboració, avaluació i coordinació per a preparar, de la manera més eficaç i eficient possible, els comicis autonòmics.  
D'acord amb l'exposat, a proposta de la consellera de Justícia, Interior i Administració Pública, i de conformitat amb el que s'estableix en els articles 25 i 28.c de la Llei 5/1983, de 30 de desembre, de la Generalitat, del Consell, prèvia deliberació del Consell, en la reunió de 20 de gener de 2023,  
  
  
DECRETE  
  
Article 1. Modificació de l'article 3 del Decret 85/2010, de 14 de maig, del Consell pel qual es crea la Comissió Interdepartamental per a la Coordinació, Suport i Seguiment del Procés Electoral a Les Corts  
  
Es modifica l'article 3 del Decret 85/2010 que queda redactat de la manera següent:  
«Article 3. Funcions de la Comissió Interdepartamental  
1. Correspon a la Comissió Interdepartamental per a la Coordinació, Suport i Seguiment del Procés Electoral a Les Corts, sense perjudici de les competències atribuïdes a la conselleria amb competències en matèria de consultes populars i processos electorals:  
a) Prestar el suport necessari per a garantir l'exercici del dret al vot a la ciutadania.  
b) Coordinar les actuacions de l'administració de la Generalitat, en els seus respectius àmbits, que garantisquen i impulsen un adequat desenvolupament del procés electoral  
c) Proposar i informar aquella normativa de caràcter transversal que siga sotmesa a la seua consideració.  
d) Coordinar, a proposta de la conselleria competent en consultes populars i processos electorals, els aspectes logístics del procés electoral.  
e) Contribuir a la coordinació dels aspectes tècnics, informàtics i de les comunicacions per a garantir l'adequat desenvolupament del procés electoral.  
f) Tindre coneixement d'aquells instruments de col·laboració en matèria electoral amb altres administracions i que siguen sotmesos a la seua consideració.  
g) Qualssevol altres funcions relacionades amb el seu àmbit d'actuació competencial o que li siguen atribuïdes per la normativa vigent, així com les que li encomane el Consell o l'Administració Electoral.  
  
2. Les funcions enumerades en l'apartat anterior d'aquest article s'entenen sense perjudici del règim previst en la normativa electoral per a l'Administració Electoral.»  
Article 2. Modificació de l'article 4 del Decret 85/2010  
Es modifica l'article 4 del Decret 85/2010 que queda redactat de la manera següent:  
«Article 4. Composició de la Comissió Interdepartamental  
1. La Comissió Interdepartamental per a la Coordinació, Suport i Seguiment del Procés Electoral a les Corts estarà composta pels següents membres:  
a) Presidència: que correspondrà a la persona titular de la conselleria amb competències en matèria de consultes populars i processos electorals.  
b) Vicepresidència: que correspondrà a la persona titular de la conselleria amb competències en matèria de participació ciutadana.  
c) Vocalies:  
1. La persona titular de la secretaria autonòmica amb competències en matèria d'interior i seguretat pública.  
2. La persona titular de la secretaria autonòmica amb competències en matèria de promoció i imatge institucional de la Generalitat.  
3. La persona titular de la secretaria autonòmica amb competències en Secretariat del Consell.  
4. La persona titular de la secretaria autonòmica amb competències en matèria de política pressupostària i despesa pública de la Generalitat.  
5. La persona titular de la secretaria autonòmica amb competències en tecnologies de la informació i comunicació de la Generalitat.  
  
6. La persona titular de la secretaria autonòmica amb competència en matèria de relacions amb l'Administració de l'Estat.  
7. La persona titular de la secretaria autonòmica amb competències en matèria de participació ciutadana.  
8. La persona titular de la secretaria autonòmica amb competències en matèria de salut pública.  
9. La persona titular de la sotssecretaria de la conselleria amb competències en matèria de consultes populars i processos electorals que exercirà les funcions de secretaria.  
10. La persona titular de la sotssecretaria de la conselleria amb competències en matèria de participació ciutadana que exercirà les funcions de vicesecretaria.  
2. La secretaria serà assistida per una secretaria tècnica, amb veu, però sense vot, que s'assignarà a la persona que ocupe la caporalia del servei amb competències en matèria de processos electorals.  
3. En el cas que dos o més competències de les assenyalades en l'apartat 1 siguen atribuïdes a una mateixa secretaria autonòmica, s'entendran representades en la comissió per una única vocalia.  
4. Tots els membres garantiran el suport o infraestructura tècnica i administrativa necessària per al funcionament de la Comissió.  
  
5. La Comissió podrà acordar, quan els assumptes a debat requerisquen d'informe o un altre tipus d'assessorament sobre aquest tema, l'assistència, amb veu, però sense vot, de personal empleat públic.  
6. Per a la realització de les sessions i l'adopció dels seus acords, la comissió interdepartamental, si ho considera necessari, podrà recaptar informes o dictàmens tècnics d'altres comissions i òrgans administratius.»  
  
  
DISPOSICIÓ ADDICIONAL  
  
Única. Incidència pressupostària  
L'aplicació i desenvolupament d'aquesta ordre no podrà tenir cap incidència en la dotació de tots i cadascun dels capítols de despesa assignada al departament de la Generalitat competent per raó de la matèria i, en tot cas, haurà de ser atesa amb els mitjans personals i materials d'aquest  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades quantes disposicions d'igual o inferior rang s'oposen a aquest decret.  
  
  
DISPOSICIONS FINALS  
  
Primera. Desenvolupament normatiu  
Es faculta a la persona titular de la conselleria amb competències en matèria de consultes populars i processos electorals per a dictar les disposicions necessàries a fi de garantir el compliment i desenvolupament d'aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 20 de gener de 2023  
  
El president de la Generalitat,  
XIMO PUIG I FERRER  
  
La consellera de Justícia, Interior  
i Administració Pública,  
GABRIELA BRAVO SANESTANISLAO


Còpia Permalink ELI